b'\n_START_ARTICLE_\nJaro\xc5\xa1eko kvartetas\n_START_PARAGRAPH_\nLiudo Jaro\xc5\xa1eko vadovaujamas student\xc5\xb3 kvartetas savo veikl\xc4\x85 prad\xc4\x97jo 1940 m. gegu\xc5\xbe\xc4\x97s m\xc4\x97nes\xc4\xaf kaip Vytauto did\xc5\xbeiojo universiteto (VDU) technik\xc5\xb3 korporacijos vyr\xc5\xb3 choro grup\xc4\x97. Kvarteto iniciatoriai buvo Liudas Jaro\xc5\xa1ekas ir V. Baranauskas. Su jais dainavo J. P. Nasvytis, J. Deltuva ir Algirdas Matukonis. Neilgai trukus V. Baranauskas kvartet\xc4\x85 paliko, tikriausiai du vadovai nebesutar\xc4\x97._NEWLINE_Vie\xc5\xa1ai pirm\xc4\x85 koncert\xc4\x85 kvartetas koncertavo Kauno auk\xc5\xa1tesniojoje technikos mokykloje 1940 m. rugs\xc4\x97jo m\xc4\x97nes\xc4\xaf. Iki 1941 m. rugpj\xc5\xab\xc4\x8dio m\xc4\x97nesio kvartetas da\xc5\xbeniausiai koncertuodavo su Universiteto vyr\xc5\xb3 choru, o jau nuo nauj\xc5\xb3j\xc5\xb3 mokslo met\xc5\xb3 iki pat 1944 m. gegu\xc5\xbe\xc4\x97s m\xc4\x97nesio beveik kas savait\xc4\x99 dainuodavo Kauno radiofone._NEWLINE_Kvartetui akompanuodavo j\xc5\xb3 koncertmeisteris Jurgis Dauknys arba jie dainuodavo su Radiofono lengvosios muzikos orkestru (vad. Jonas Lechavi\xc4\x8dius). Kartais drauge koncertuodavo Valstyb\xc4\x97s teatro solistai Antanas Ku\xc4\x8dingis, Juozas Ma\xc5\xbeeika, Vinc\xc4\x97 Jonu\xc5\xa1kait\xc4\x97-Zaunien\xc4\x97, prisijungdavo dainininkas Antanas \xc5\xa0abaniauskas, akordeonistas \xc4\x8cetkauskas. Didesnio masto koncertuose konferansj\xc4\x97-prane\xc5\xa1\xc4\x97jas ir humoristini\xc5\xb3 intarp\xc5\xb3 atlik\xc4\x97jas b\xc5\xabdavo aktorius ir re\xc5\xbeisierius Stasys \xc4\x8caikauskas._NEWLINE_Student\xc5\xb3 kvartetas aktyviai veik\xc4\x97 ketverius metus, iki antrosios soviet\xc5\xb3 invazijos. Art\xc4\x97jant frontui, Liudas Jaro\xc5\xa1ekas su dalimi kvarteto pasitrauk\xc4\x97 \xc4\xaf Vokietij\xc4\x85, kur koncertin\xc4\x99 veikl\xc4\x85 atnaujino su dideliu pasisekimu. Jie s\xc4\x97kmingai koncertavo ne tik pab\xc4\x97g\xc4\x97li\xc5\xb3 stovyklose, bet ir platesnei visuomenei (pvz., Drezdeno teatre). Veliau atnaujintos sud\xc4\x97ties kvartetas nema\xc5\xbeai met\xc5\xb3 koncertavo JAV ir Kanadoje._NEWLINE_Veiklos prad\xc5\xbeioje kvarteto repertuaras buvo orientuotas \xc4\xaf Vakar\xc5\xb3 lengv\xc4\x85j\xc4\x85 muzik\xc4\x85, \xc5\xa1lagerius. Laikui b\xc4\x97gant, jau pus\xc4\x97 programos b\xc5\xabdavo lietuvi\xc5\xb3 liaudies ir patriotin\xc4\x97s dainos, o paskutiniausias kvarteto Lietuvoje gyvavimo metais didesnio masto koncertai neapsieidavo be vieno kito rimtos muzikos aran\xc5\xbeuoto k\xc5\xabrinio. Daugiau nei keturiasde\xc5\xa1imt dain\xc5\xb3 sudar\xc4\x97 t\xc5\xb3 ketveri\xc5\xb3 Lietuvoje kvarteto veiklos met\xc5\xb3 repertuar\xc4\x85.\n_START_SECTION_\nKvarteto pagrindiniai nariai\n_START_PARAGRAPH_\nLiudas Jaro\xc5\xa1ekas. 1939 m. baig\xc4\x97 Kauno \xe2\x80\x9eAu\xc5\xa1ros\xe2\x80\x9c berniuk\xc5\xb3 gimnazij\xc4\x85. Nuo 1936 m. konservatorijos Jono \xc5\xa0vedo klas\xc4\x97je mok\xc4\x97si groti trombonu, lavino bals\xc4\x85 pas operos solist\xc4\x85 Jon\xc4\x85 But\xc4\x97n\xc4\x85. Prad\xc4\x97j\xc4\x99s studijas VDU Technikos fakulteto technologijos skyriuje, dainavo Vyrijos chore. Antrojo tenoro partijas per\xc4\x97m\xc4\x97 i\xc5\xa1 Jaunu\xc4\x8dio Pijaus Nasvy\xc4\x8dio, 1941 m. prad\xc5\xbeioje emigravusio \xc4\xaf Vokietij\xc4\x85._NEWLINE_Vytautas \xc5\xbdmuidzinas. Pras\xc4\x8diausiai sek\xc4\x97si parenkant pirm\xc4\x85j\xc4\xaf tenor\xc4\x85, kai kurie i\xc5\xa1b\xc5\xabdavo vos kelis m\xc4\x97nesius. Buvo pakviet\xc4\x99 net Antan\xc4\x85 \xc5\xa0abaniausk\xc4\x85, bet ir jis nepanoro solinio dainavimo keisti \xc4\xaf kvarteto ansambl\xc4\xaf. Trump\xc4\x85 laik\xc4\x85 pirmojo tenoro partijas dainavo Liudas Jaro\xc5\xa1ekas, bet, anot profesoriaus Algirdo Matukonio, auk\xc5\xa1ta balso testit\xc5\xabra j\xc4\xaf vargino, tikriausiai nebuvo pakankamai pasireng\xc4\x99s. Jau visam laikui dainuoti pirmojo tenoro partijas buvo pakviestas Vytautas \xc5\xbdmuidzinas, kuris tuo metu dirbo VDU administracijoje, o Konservatorijoje mok\xc4\x97si dainavimo. Jis buvo puikus liaudies dain\xc5\xb3 atlik\xc4\x97jas. Platesn\xc4\x97s apimties koncertuose solo padainuodavo kelias lietuvi\xc5\xb3 liaudies dainas._NEWLINE_Algirdas Matukonis. Baritono partijas dainavo tuo metu VDU Technikos fakultete mechanik\xc4\x85 studijav\xc4\x99s Algirdas Matukonis. 1943 m., prie\xc5\xa1 vokie\xc4\x8diams u\xc5\xbedarant Universitet\xc4\x85, sp\xc4\x97jo apsiginti diplomin\xc4\xaf projekt\xc4\x85 ir \xc4\xafgyti mechanikos specialyb\xc4\x97s diplomuoto technologijos in\xc5\xbeinieriaus kvalifikacij\xc4\x85. Po karo aktyviai rei\xc5\xa1k\xc4\x97si moksle ir pedagogikoje. Jis habilituotas daktaras, profesorius, Lietuvos moksl\xc5\xb3 akademijos narys ekspertas, Kauno technologijos universiteto Garb\xc4\x97s profesorius, 1997 m. apdovanotas Lietuvos D. K. Gedimino V-ojo laipsnio ordinu._NEWLINE_Aleksas Paulionis. Boso partij\xc5\xb3 atlik\xc4\x97jo paie\xc5\xa1kos irgi u\xc5\xbetruko. Prad\xc5\xbeioje dainavo VDU Technikos fakulteto studentas J. Deltuva. Jam i\xc5\xa1vykus, kur\xc4\xaf laik\xc4\x85 jiems talkino Kauno elektros stoties mechanikas. Galutinai kvartetas susiformavo, kai boso partijas prad\xc4\x97jo dainuoti operos choristas Aleksas Paulionis, lygiagre\xc4\x8diai studijav\xc4\x99s Konservatorijoje. Koncertuose jis kartais dainuodavo vien\xc4\x85 kit\xc4\x85 arij\xc4\x85 i\xc5\xa1 oper\xc5\xb3._NEWLINE_Jurgis Dauknys. Akompanavo VDU Technikos fakulteto Technologijos skyriaus studentas Jurgis Dauknys. Mo\xc4\x8diut\xc4\x97s (pianist\xc4\x97s) i\xc5\xa1mokytas skambinti pianinu, Jurgis buvo kvarteto siela. I\xc5\xa1 patefono plok\xc5\xa1teli\xc5\xb3 jis nura\xc5\xa1ydavo parinkt\xc5\xb3 dain\xc5\xb3 melodijas, jas harmonizuodavo, kvarteto balsams paskirstydavo partijas. Jeigu kvartetas pasirinkdavo gaidomis ar net orkestrine partit\xc5\xabra u\xc5\xbera\xc5\xa1yt\xc4\x85 muzikos k\xc5\xabrin\xc4\xaf, Jurgis kuo puikiausiai j\xc4\xaf aran\xc5\xbeuodavo kvartetui su fortepijoniniu akompanimentu. Be to, J. Dauknys dain\xc5\xb3 tekstus i\xc5\xa1 svetim\xc5\xb3 kalb\xc5\xb3 i\xc5\xa1versdavo, o prireikus pats juos sukurdavo. Ne kart\xc4\x85 Radiofone dainavo pritariamas Radio lengvosios muzikos orkestro, kuriam dirigavo J. Lechavi\xc4\x8dius. Ir tuo atveju J. Dauknys b\xc5\xabdavo pareng\xc4\x99s kvarteto bals\xc5\xb3 partijas.'